b'\n_START_ARTICLE_\nR\xc3\xb8dbrystet \xc3\xa5tselbille\n_START_SECTION_\nUtseende\n_START_PARAGRAPH_\nEn middelsstor til ganske stor (11-16 millimeter), avlang, litt flat, gr\xc3\xa5svart \xc3\xa5tselbille. Pronotum er rustr\xc3\xb8dt. Arten kan ikke lett forveksles med noen annen norsk bille. Antennene er omtrent s\xc3\xa5 lange som hode og thorax til sammen, med en l\xc3\xb8s, tre-leddet k\xc3\xb8lle i spissen. Hodet er ganske lite, med sm\xc3\xa5 fasett\xc3\xb8yne. Pronotum er ganske flatt, stort og bredt, med sterkt rundede sider, litt bulkete og rustr\xc3\xb8dt farget, det st\xc3\xa5r dermed i sterk kontrast til resten av dyret. Dekkvingene er flate og parallellsidige, litt matte, hver vinge med tre markerte lengderibber. Den andre ribben har en markert knekk i den bakre delen. Beina er forholdsvis korte, svarte som resten av kroppen.\n_START_SECTION_\nLevevis\n_START_PARAGRAPH_\nDenne billen finnes gjerne p\xc3\xa5 sm\xc3\xa5 kadavere, for eksempel d\xc3\xb8de sm\xc3\xa5fugler, men kan ogs\xc3\xa5 finnes p\xc3\xa5 gj\xc3\xb8dsel og p\xc3\xa5 sopp, spesielt p\xc3\xa5 stanksopp (Phallus impudicus), der den trolig blir tiltrukket av den \xc3\xa5tsel-lignende lukten. Som de fleste andre \xc3\xa5tselbiller flyr den godt og kan gjerne p\xc3\xa5treffes flygende.\n_START_SECTION_\nUtbredelse\n_START_PARAGRAPH_\nArten  er utbredt i hele Europa og finnes ogs\xc3\xa5 \xc3\xb8stover til Japan. I Nord-Amerika blir den erstattet av den lignende arten Oiceoptoma noveboracense.'